### 17.    Beslutning om indhold af Kommuneplan 2017 i relation til ny planlov

**Åbent**

Sagsnr.: 326-2017-12402       J.nr.: 01.02.03           Dokumentnr.:
326-2017-92828

**Sagstype**

Beslutning.

**Resume og sagens baggrund**

Lovforslaget til en ny planlov indeholder en overgangsbestemmelse,
der kan påvirke indholdet af Kommuneplan 2017. Tidspunktet for godkendelsen af
planforslaget i forhold til planlovens ikrafttræden er således afgørende for, hvilket
regelsæt kommuneplanen skal opfylde. Sagen skitserer de mulige scenarier og
lægger op til udvalgets beslutning om, hvordan arbejdet med kommuneplanen skal
håndteres i forhold til en ny planlov.

Kommunalbestyrelsen tog på møde den 25. januar 2017
orientering om Kommuneplan 2017 til efterretning.

**Indstillinger**

Direktøren indstiller, at

1) Kommuneplan 2017
behandler godkendte emner samt evt. nye krav der skal indgå som følge af
overgangsbestemmelser i ny planlov

2) Kommuneplan 2017
ikke behandler nye planlægningsmuligheder i planloven, uanset at
overgangsbestemmelser i ny planlov skulle give afsæt for dette.

**Behandling**

Teknik- og Miljøudvalget, Økonomiudvalget.

**Sagsfremstilling**

Regeringen har den 25. januar 2017 fremsat lovforslag til en
ny planlov. På nuværende tidspunkt har lovforslaget været under 1. og 2.
behandling i Folketinget og 3. behandlingen er berammet til den 4. maj 2017.

Loven forventes at træde i kraft den 1. juli 2017, men det
fremgår også af lovforslaget, at det er Erhvervsministeren, der i sidste ende
fastlægger tidspunktet for lovens ikrafttræden. Det betyder, at ministeren i
princippet kan beslutte at lade loven træde i kraft umiddelbart efter 3.
behandlingen.

Hvornår loven træder i kraft har
betydning for den igangværende kommuneplanrevision med hensyn til de statslige
krav til kommuneplanen. Det fremgår af overgangsbestemmelsen i lovforslaget,
at:

*"Denne lov gælder ikke for planforslag, som inden
denne ændringslovs ikrafttræden er sendt i offentlig høring efter § 24 i lov om
planlægning. Sådanne planforslag behandles efter de regler i planloven, som var
gældende på det tidspunkt kommunalbestyrelsen traf beslutning om planforslaget".*

Af lovbemærkningerne til det fremsatte lovforslag fremgår,
at denne overgangsbestemmelse skal sikre, at det statslige tilsyn med
planforslag sker efter de bestemmelser i planloven, som var gældende på det
tidspunkt kommunalbestyrelsen traf beslutning om planforslaget.

I praksis betyder dette, at et Forslag til kommuneplan der
godkendes

· *før* lovens ikrafttræden, skal *vedtages endeligt* efter
*den nugældende planlov*.

· *efter* lovens ikrafttræden, skal *vedtages* efter *den
nye planlov.*

*Nye krav vs. nye muligheder i
planloven*

Den nye planlov indeholder dels en række nye
planlægningsmuligheder som kommunerne kan *vælge* at udnytte, dels enkelte
nye krav, som kommunerne *skal* opfylde.

De nye krav omfatter:

· *krav til planlægning for produktionserhverv*

Kommuneplanen skal afgrænse de
erhvervsområder, som fremover helt eller delvist skal være forbeholdt
produktionsvirksomheder og friholdes for kontorbyggeri og anden
forureningsfølsom anvendelse.

· *skærpede regler for byvækst*

Kommunen kan kun udlægge nyt
areal til byzone, hvis der samtidig udtages et andet areal med en tilsvarende
størrelse udlagt til byzone. En undtagelse til kravet er dog, hvis der i en
12-årig periode er et dokumenteret behov for udlægning af yderligere areal til
byzone. Et nyt areal til byzone skal placeres i direkte tilknytning til
eksisterende bymæssig bebyggelse i byzone.

De nye muligheder omfatter emner inden for:

· Detailhandel

· Landdistrikter

· Udpegning af *udviklingsområder* til byudvikling mv. inden
for Kystnærhedszonen (under visse forudsætninger)

*Den igangværende
kommuneplanrevision*

Den igangværende kommuneplanrevision tager afsæt i, at de
nye emner og muligheder som en moderniseret planlov fordrer, ikke indgår
revisionen. I stedet vil relevante emner efterfølgende blive behandlet ved
tema-revisioner, som kommuneplantillæg. Der arbejdes mod, at
Kommunalbestyrelsen kan behandle et Forslag til kommuneplan i juni 2017 og en
endelig kommuneplan i december 2017.

*Scenarier i relation til
overgangsbestemmelserne*

1) Såfremt den nye
planlov træder i kraft *før* den 1. juli 2017 vil kommuneplanen skulle
behandles efter den nye planlov.

Det vil fordre nogle mindre
justeringer i kommuneplanens indhold og et øget fokus på evt. nye arealudlæg,
jf. ovenstående krav.

2) Såfremt den nye planlov træder i kraft *den 1. juli 2017 eller derefter,* *ser**ad*ministrationen
følgende scenarier:

a) Kommuneplanforslaget fremlægges som forventet i juni 2017 -
Kommuneplanen behandles efter den nugældende planlov

b) Kommuneplanforslaget
fremlægges efter den 1. juli 2017 - Kommuneplanen behandles efter den nye
planlov, jf. tilsvarende punkt 1.

Administrationen anbefaler, at uanset at scenarie 1 eller 2b
vil blive aktuelt, fastholdes det afsæt, at de nye muligheder som en nye
planlov fordrer ikke indgår i den igangværende kommuneplanrevision, men fortsat
først behandles ved efterfølgende tema-revisioner, som kommuneplantillæg.

Hvis de nye planlægningsmuligheder skal udnyttes i
forbindelse med den igangværende revision vil det blive nødvendigt at udskyde
tidsplanen.

**Økonomiske konsekvenser**

Ingen.